C 114/11

Bendrojo dokumento, iš dalies pakeisto pateikus nereikšmingo pakeitimo paraišką pagal Reglamento (ES) Nr. 1151/2012 53 straipsnio 2 dalies antrą pastraipą, paskelbimas

(2019/C 114/05)

Europos Komisija patvirtino šią nereikšmingo pakeitimo paraišką pagal Komisijos deleguotojo reglamento (ES) Nr. 664/2014 (1) 6 straipsnio 2 dalies trečią pastraipą.

Šio nereikšmingo pakeitimo paraiška viešai skelbiama Komisijos duomenų bazėje DOOR.

BENDRASIS DOKUMENTAS

„PROVOLONE VALPADANA“

ES Nr. PDO-IT-0021-AM02 – 2018 4 20

SKVN ( X ) SGN ( )

1. Pavadinimas (-ai)

„Provolone Valpadana“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.3 klasė. Sūriai

3.2. Produkto, kurio pavadinimas nurodytas 1 punkte, aprašymas

Pusiau kietas pluoštinis sūris (it. pasta filata), pagamintas iš kilmės vietovėje prieš mažiau nei 60 valandų surinkto nenugriebto žalio karvių pieno, pasižymintis fermentacijos metu įgytu natūraliu rūgštingumu ir apdorotas tokiais būdais:

— jei gaminamas ne didesnis nei 6 kg svorio saldus ir aštrus sūris – termiškai, taikant maksimalaus pasterizavimo procesą,

— jei gaminamas aštrus sūris – termiškai, taikant termizacijos procesą.

Nokinimo laikas, priklausomai nuo sūrio svorio, gali skirtis:

jei svoris mažesnis nei 6 kg: trumpiausias nokinimo laikas – 10 (dešimt) dienų;

jei svoris didesnis nei 6 kg: trumpiausias nokinimo laikas – 30 (dešimt) dienų;

jei svoris didesnis nei 15 kg (taikoma tik aštriam sūriui): trumpiausias nokinimo laikas – 90 (devyniasdešimt) dienų;

jei svoris didesnis nei 30 kg ir sūris žymimas ženklu P.V.S. (taikoma tik aštriam sūriui): nokinimo laikas ilgesnis nei 8 mėnesiai.

Sūris gali būti rūkomas.

Sūrio svoris priklauso nuo jo formos.

Sūriai gali būti įvairių formų: dešros, meliono, kūgio ar kriaušės formos su apskrita galvute (it. fiaschetta) viršuje. Išoriniame paviršiuje gali būti nedidelių įdubimų, kuriuos palieka sūriui surišti naudojama virvutė.

Sūrio žievė būna glotni, plona, šviesiai geltonos, auksinės, o kartais tamsiai geltonos spalvos. Saldus sūris, skirtas dalyti į porcijas, gali būti be žievės.

Sūrio masė paprastai būna standi, su vietomis matomomis nedidelėmis akutėmis. Trumpai nokintam sūriui gali būti būdinga mažiau pastebima, o ilgai nokintam sūriui – ryškesnė savita pluoštinė struktūra. Sūris paprastai būna geltonos šiaudų spalvos.

Trumpiau nei tris mėnesius nokinto sūrio skonis būna švelnus. Stipresnis ir šiek tiek aštresnis skonis sūriui suteikiamas jį ilgiau nokinant arba atskirai ar kartu naudojant ožiukų arba ėriukų šliužo fermentą.

Didžiausias vandens kiekis neturi viršyti:

ne didesnio nei 6 kg svorio saldžių sūrių – 46 %;

didesnio nei 6 kg svorio aštrių sūrių – 43 %.

Riebalų kiekis sausojoje medžiagoje negali sudaryti mažiau nei 44 % ir daugiau nei 54 %.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Pagrindinis pieninių karvių racionas sudarytas iš žaliųjų pašarų ar siloso bei koncentruotų ar nekoncentruotų pašarų, kurių mažiausiai 50 % pagaminta kilmės vietovėje; reikalavimas taikomas ir pieningoms, ir užtrūkusioms karvėms, taip pat karvėms, kurių amžius didesnis nei 7 mėnesiai. Ne mažiau kaip 75 % kasdienio raciono sausųjų medžiagų pašaruose turi būti iš pašarų, pagamintų pieno gaminimo teritorijoje. Leidžiama naudoti tokius žaliuosius pašarus: šviežius žaliuosius pašarus, gautus iš nuolatinių ar sėjomainos būdu auginamų ganyklų, pašarinius augalus, laukuose išdžiovinus pašarinius augalus gautą šieną, grūdinių kultūrų šiaudus, silosą, smulkintą žolę ir apvytintą šieną. Leidžiama naudoti tokius pašarus: grūdus ir jų produktus, trintus kukurūzus, pusiau aliejingus augalus ir jų produktus, šakniagumbius ir šaknis, sausuosius pašarus, cukraus pramonės produktus, pvz., melasą ir (arba) jos produktus (naudojamus tik kaip papildomos technologinės medžiagos ir skonio stiprikliai, kurių kasdienio raciono sausosios medžiagos dalis neviršija 2,5 %). Leidžiama naudoti tokius kitus pašarus: džiovintus ankštinius ir saldžiųjų ceratonijų sėklas bei jų produktus, riebalus, mineralines druskas ir vitaminus, kuriuos galima naudoti remiantis teisės aktais, mikroelementus, aminorūgštis, aromatines medžiagas, antioksidantus, kuriuos galima naudoti remiantis teisės aktais (tačiau tai turi būti tik natūralūs ar natūralioms medžiagoms identiški antioksidantai ir aromatinės medžiagos). Leidžiama naudoti neaktyvias mieles.

Žaliavos: pienas, šliužo fermentas, druska.

3.4. Specialūs gamybos veiksmai, atliktini nustatytoje geografinėje vietovėje

Visi gamybos veiksmai turi būti vykdomi nustatytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

Visos nepadalytos sūrių galvos turi būti ženklinamos saugomos kilmės vietos nuorodos „Provolone Valpadana“ logotipu, pateikiamu ant specialaus nepažeidžiamo (metalinio ar plastikinio) laikiklio.

Ženklinama sūrio galvas perkeliant į nokinimo patalpas. Nedidelės sūrio galvos (iki 6 kg svorio) gali būti ženklinamos ir perkeliant iš nokinimo patalpos, su sąlyga, kad prieš patekdamos į patalpą jos buvo tinkamomis priemonėmis aiškiai pažymėtos pagal įmonėje naudojamą sistemą.

Jei rinkai teikiamos „Provolone Valpadana“ sūrio galvos nėra dalijamos, joms galima suteikti savitą išvaizdą naudojant popierines juostas, etiketes, maišus ar panašias medžiagas. Ant kiekvienos tokios priemonės, išskyrus naudojamas mažesnėms nei 6 kg svorio galvoms, turi būti pavaizduotas logotipas ir nurodytas nesutrumpintas saugomos kilmės vietos nuorodos „Provolone Valpadana“ pavadinimas. Abu jie nurodomi rašmenimis, kurių dydis ne mažesnis kaip šeštadalis prekių ženklo užimamo ploto.

Jei galvos žymimos rašaliniu spaudu, laikantis anksčiau nurodytų proporcijų turi būti pateiktas užrašas „Provolone Valpadana“, o produkto logotipo pateikti neprivaloma.

Pasibaigus aštuntam nokinimo mėnesiui tik aštraus „Provolone Valpadana“ sūrio gamintojai gali reikalauti leisti įdagu paženklinti sūrius „P.V.S“ ženklu, kuris reiškia „Provolone Valpadana Stagionato“ (nokintas „Provolone Valpadana“). Kad sūrį būtų galima ženklinti šiuo ženklu, sūrio turėtojui aiškiai paprašius ir jo lėšomis specialistai turi atlikti techninį patikrinimą. Atliekant atrankinę patikrą, atsižvelgiama į sūrio galvų išvaizdą (sūris turi būti neįtrūkęs, o barbenant girdimas tolygus garsas), masės struktūrą (pluoštinė, be akučių ir neelastinga), spalvą (balta su gelsvu šiaudų atspalviu), skonį (aštrokas, bet ne sūrus) ir aromatą (intensyvus, savito kvapo).

Ant galutiniam vartotojui skirtų pakuočių turi būti pavaizduotas logotipas su kilmės vietos nuoroda; jo dydis turi būti proporcingas naudojamai pakuotei ir užimti ne mažiau kaip 10 % laisvos vietos. Pavadinimas „Provolone Valpadana“ turi būti rašomas vienodais rašmenimis. Vietoj užrašo „Denominazione di Origine Protetta“ („Saugoma kilmės vietos nuoroda“) gali būti pateikiamas Bendrijos simbolis.

Gali būti naudojamas ir vienspalvis logotipas.

4. Glaustas geografinės vietovės apibūdinimas

Vientisą geografinę vietovę sudaro visos Kremonos, Brešos, Veronos, Vičencos, Rovigo, Padujos ir Pjačencos provincijų teritorijos ir šioms teritorijoms gretimos Bergamo, Mantujos ir Lodžio provincijų bei Trento autonominės provincijos komunos.

5. Ryšys su geografine vietove

Geografinė gamybos vietovė apima dalį Po upės slėnio. Šioje vietovėje auga kokybiški žalieji pašarai, primelžiamas didelis pieno kiekis ir vyrauja pieninių karvių mitybai ir auginimui itin palankios klimato sąlygos. Būtent dėl šių aplinkos veiksnių šioje gamybos vietovėje susiformavo „Provolone Valpadana“ sūriui gaminti palankios sąlygos.

„Provolone Valpadana“ yra pluoštinis sūris ir, nors šio tipo sūriai yra kilę iš Pietų Italijos, įsitvirtino Šiaurės Italijoje dėl Po upės slėnyje, kurio gyventojai turėjo reikiamų techninių žinių ir kuriame gausu reikalingų žaliavų, susiklosčiusių sūrininkystei palankių sąlygų. Gaminant „Provolone Valpadana“ sūrius itin svarbų vaidmenį vaidina natūralios išrūgos, gautos per ankstesnį sūrių gaminimo procesą, šio regiono sūrių gamintojų gebėjimas tinkamai naudoti ožiukų, ėriukų ar veršelių šliužo fermentą, taip pat miklumas ir įgūdžiai tampant ir minkant masę.

Trumpiau nei tris mėnesius nokintas „Provolone Valpadana“ sūris yra švelnaus skonio, o ilgėjant nokinimo laikui ir priklausomai nuo naudoto šliužo fermento jis tampa vis aštresnis. „Provolone Valpadana“ sūriai gali būti įvairių formų: dešros, meliono, kūgio ar kriaušės formos ir įvairių dydžių, galinčių siekti didesnį nei 30 kg svorį. Sūrio masė būna standi, tačiau nesausa – tuo jis skiriasi nuo Pietų Italijos pluoštinių sūrių, kurie dėl savo mažo dydžio noksta ir įgyja aštrumo tik džiūdami ir todėl vartojami tarkuoti.

„Provolone Valpadana“ nustatytoje geografinėje vietovėje gaminamas nuo XIX amžiaus antros pusės. Nors pluoštiniai sūriai kilę iš Pietų Italijos, kaip liudija Bezanos (1916 m.) ir Fašečio (1923 m.) darbai, šis sūris XX amžiuje įsitvirtino Šiaurės Italijoje.

Teigiamą poveikį „Provolone Valpadana“ gamybos plėtrai turėjo Po upės slėnio sūrių gamintojų techniniai gebėjimai, ilgą laiką vystęsi itin palankiomis geografinės vietovės sąlygomis, kuriomis buvo auginamos karvės ir primelžiamas didelis perdirbti skirto pieno kiekis. Vienas iš svarbiausių „Provolone Valpadana“ gamybos metodo ypatumų yra išrūgų, atsiradusių per ankstesnį sūrių gaminimo procesą, naudojimas gaminant sūrį. Šitoks gamybos būdas yra svarbus tiek „Provolone Valpadana“ sūrio gamybos teritorijos, tiek jo gamybos metodo apibūdinimo elementas, nes toks būdas naudojamas retai. Gamybos technikos tobulinimas paveikė kai kurias prekines savybes, pvz., atsirado „Provolone Valpadana“ sūrio formų ir dydžių įvairovė, tačiau esminės sūrio savybės buvo išsaugotos. Įvairios „Provolone Valpadana“ formos ir dydis atskleidžia geografinės vietovės sūrių gamintojų gebėjimą lydyti masę – masė tampa tokia tampri, kad jai galima suteikti įvairią formą ir formuoti net labai dideles sūrių galvas. Šios prekinės savybės yra susijusios su geografine gamybos vietove, nes būtent čia jos buvo ištobulintos ir yra perduodamos iš kartos į kartą. Be to, dėl sūrių gamintojų gebėjimo naudoti įvairius šliužo fermentus, nuo kurių (nors gamybos procesai yra panašūs) priklauso „Provolone Valpadana“ būdingas švelnus ar aštrus skonis, gaminami dviejų tipų sūriai – saldus ir aštrus; „Provolone Valpadana“ sūriai gali būti mažesni ir atitinkamai nokinami trumpiau arba didesni ir nokinami ilgiau, o jų masė būna standi, bet niekada neišdžiūsta taip, kad juos reikėtų tarkuoti (kaip atsitinka su Pietų Italijai būdingiausiais pluoštiniais sūriais).

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

Visą produkto specifikacijos tekstą galima rasti interneto svetainėje: http://www.politicheagricole.it/flex/cm/pages/ServeBLOB.php/L/IT/IDPagina/3335

arba

Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spustelėjus „Qualità“ (kokybė), po to ekrano kairėje – „Prodotti DOP IGP e STG“ ir galiausiai – „Disciplinari di Produzione all’esame dell’UE“ (ES nagrinėti pateiktos specifikacijos).

(1) OL L 179, 2014 6 19, p. 17.